
Az Úrszínváltozás ünnepzárása
A szerda esti alkonyati zsolozsmán
„Uram, tehozzád...” után 
4. hang
A te keresztrefeszíttetésed előtt, Uram, * a hegy magassága az éghez hasonlított, * és a felhő sátorként borult fölébe. * Színedben átváltoztál, * és az Atya bizonyságot tett felőled. * Ott voltak veled Péter, Jakab és János, * mint akik jelen lesznek majd veled * az elárulás idején is, * hogy lássák a te csodáidat, * és ne rettenjenek meg a te kínszenvedésedtől sem. * Méltass minket nagy irgalmaddal arra, *’ hogy szenvedésed előtt békességben leborulhassunk! (2x)
A te keresztrefeszíttetésed előtt, Uram, * magaddal vivén tanítványaidat egy magas hegyre, * színedben átváltoztál előttük, * az erő sugaraival árasztván el őket, * mert egyik oldalról emberszereteteddel, * másik oldalról hatalmaddal akartad megmutatni * feltámadásod ragyogását, * melynek elnyerésére méltass minket is békességben, *’ mint irgalmas és emberszerető! (2x)
Amikor a magas hegyen átváltoztál, Üdvözítőnk, * legfőbb tanítványaid előtt * dicsőségesen fölragyogtál, * kinyilatkoztatván nekik, * hogy akik az erények magaslatára emelkednek, * az isteni dicsőségre is méltóvá lesznek. * A Krisztussal társalkodó Mózes és Illés pedig megmutatták, * hogy ő az élőkön és a holtakon uralkodik, * és hogy ő az az Isten, * aki hajdan a törvényben és a próféták által szólott, * az Atya szózata pedig a felhőkből * világosan tanúságot tett, mondván: * „Őt hallgassátok, * aki keresztje által az alvilágot legyőzi, *’ és a halálban levőknek örök életet ajándékoz!” 
A hegy, melyen lábaid állottak, Uram, * s mely azelőtt ködös és homályos volt, * most tiszteletreméltó és szent, * mert az örök és elrejtett titkot * e hegyen tette nyilvánvalóvá a te fönséges átváltozásod * Péternek, Jánosnak és Jakabnak, * akik arcod fényét és köntösöd vakító tündöklését nem viselhették el, * arcukkal földre borultak, * és félelemmel csodálkoztak, * látva, hogy Mózes és Illés veled beszélnek * a reád váró dolgokról, * és az Atya bizonyságtételét hallották: * „Ez az én kedvelt Fiam, * kiben nekem kedvem telik, őt hallgassátok, *’ aki a világnak ajándékul adja a nagy irgalmat!”
Dicsőség… most és… 6. hang
Be akarván mutatni, Krisztus Isten, * a te feltámadásod előképét, * magadhoz vevéd három tanítványodat: * Pétert, Jakabot és Jánost, * s a Tábor hegyére mentél. * Midőn ott színedben átváltoztál, * a Tábor hegye fényárba borult, * tanítványaid a földre vetették magukat, * nem lévén képesek szemeik a nagy fényt elviselni. * Az angyalok félelemmel és rettegéssel szolgáltak neked, * az egek megfélemlettek, * a föld megrendült, *’ látván a földön a dicsőség Urát.
Előverses sztihirák 
1. hang
Ki hajdan a Sínai-hegyen * jelképekben beszélt Mózessel, mondván: * „Én vagyok, aki vagyok”, * ma a Tábor hegyén átváltozván színében, * tanítványainak megmutatta a képmás eredetijének szépségét, * és ennek a kegyelemnek tanúivá * és az örömnek részeseivé tette Mózest és Illést is, * kik az ő kereszthalálát * és dicsőséges föltámadását *’ már rég előre jelezték.
Elővers: Tieid az egek, és tied a föld, a földkerekséget s ami azt betölti, te alapítottad.
Dávid, az istenős * a te egyszülött Fiadat látta Lélekben, * amint közöttünk testileg megjelenik, * s vigadozásra hívta fel a teremtményeket. * „Tábor és Hermon a te nevedben ujjonganak!” * Erre a hegyre felmentél tanítványaiddal, Üdvözítő, * átváltoztál színedben, * és az Ádámban elhomályosult természetet * az ősi fényességbe visszahelyezted, * átalakítottad azt az Istenségnek benned levő dicsőségére és fényességére. * Azért kiáltjuk neked: *’ Mindeneket alkotó Uram, dicsőség néked!
Elővers: Tábor és Hermon a te nevedben ujjonganak!
A te fényözönöd elviselhetetlenségét * és istenséged megközelíthetetlenségét * látván a kiválasztott apostolok * a színeváltozás hegyén, * kezdetnélküli Krisztus, * szent elragadtatásba estek, * fényes felhő borította el őket, * s az Atya hangját hallották, * mely megerősítette emberré levésed titkát, * hogy te a megtestesülés után is * egyetlen egyszülött Fiú *’ és a világ Üdvözítője vagy.
Dicsőség… most és… 6. hang
Péternek, Jakabnak és Jánosnak, * kiválasztott tanítványaidnak, Uram, * a Tábor hegyén ma megmutattad isteni formád dicsőségét, * ők meglátták a te fényes köntösöd ragyogását * és a te napnál tündöklőbb arcodat, * és mivel nem tudták szemlélni a belőled áradó fényözönt, * reád sem tekinthettek, * a földre borultak, * és a magasból a bizonyságot tevő szózatot hallották: * „Ez az én szeretett Fiam, * ki azért jött e világra, *’ hogy üdvözítse az emberi nemet!”
Tropár(ok)
7. hang
		Átváltoztál színedben a hegyen, Krisztus Istenünk, * megmutatván tanítványaidnak dicsőségedet, amennyire láthatták. * Tündököljön reánk is, bűnösökre, * a te örökkévaló világosságod * az Istenszülőnek könyörgései által. *’ Mindeneket megvilágító Urunk, dicsőség néked! (3x)
